In nomine Dei eterni et Salvatoris nostri Jhesu Christi. Ludvicus, gracia Dei imperator augustus. Aurem pietatis nostre precibus libenter acomodare, eosque studiose, more predecessorum nostrorum, perficere quatinus per eos valeamus Dominum propicium abere. Idcirco noverit omnium fidelium sanctæ Dei ecclesiæ nostrorumque, presencium scilicet ac futurorum industria, quoniam devote nobis cernui fideles nostri, filii videlicet Albuini, Aymo scilicet, Vuarinus et Berengarius, ultronea donacione contulerunt excellencie magestatis nostre curtilum cum vineola sue possessionis consistentem in comitatu Lucdunensi, in villa quæ nuncupatur Crottis; subpliciter postulantes, ut quia omnia circumjacencia eidem curtilo auctoritate precepti nostri quidam fidelis noster, qui nuncupatur Bonus, longo jam tempore possidet, prefatum curtilum parili tenore nostre preceptionis ei conferre dignaremur, ut absque qualibet intercepcione alicujusve contradiccione, sub omni integritate amodo vigore obtineat nostre eximietatis. Quorum precibus libenter assensum prebentes, hoc preceptum nostre serenitatis eidem fieri jussimus, per quod integerrime eidem Bonettus omnia prememorata possideat; et ut hec nostra largicio inconvulsionis obtineat vigorem, monogramate proprii nominis subterfirmavimus et anuli nostri impressione insigniri jussimus. Signum [Ludvici], piissimi imperatoris augusti. Helias, gracia Dei umilis diaconus, ad vicem Alexandri, archicancellarii, recognovit. Actum Vienne publice, anno ab incarnacione Domini nostri Jesu Christi DCCCCXXIIII, anno XXIII imperii Luduwici serenissimi augusti.